กระทรวงสาธารณสุข เปิดให้ผู้สูงอายุใน กทม.อายุ 65-74 ปี ลงทะเบียนผ่านเครือข่ายมือถือ เข้ารับการฉีดวัคซีนที่สถานีกลางบางซื่อ
พญ.มิ่งขวัญ วิชัยดิษฐ ผู้อำนวยการสถาบันโรคผิวหนัง กระทรวงสาธารณสุข ในฐานะผู้อำนวยการศูนย์ฉีดวัคซีนกลางบางซื่อ กทม. กล่าวว่า วันนี้เป็นวันแรกของการเปิดระบบลงทะเบียนฉีดวัคซีนป้องกันโควิด-19 สำหรับกลุ่มผู้สูงอายุตั้งแต่ 65-74 ปี ที่ศูนย์ฉีดกลางบางซื่อ ที่จะเริ่มให้บริการกลุ่มนี้ตั้งแต่วันที่ 5 กรกฎาคมนี้ แต่ต้องลงทะเบียนล่วงหน้าก่อนเพื่อนัดวันฉีดลดความแออัดในการเข้ามารับบริการ โดยลงทะเบียนง่ายผ่านเครือข่ายโทรศัพท์มือถือที่ใช้อยู่ 4 ค่าย ได้แก่ True DTAC AIS และ กสทช.  ส่วนประชาชนกลุ่มผู้สูงอายุ อายุมากกว่า 75 ปีขึ้นไป ที่มีอยู่ราว 200,000 คน กลุ่มนี้ไม่ต้องลงทะเบียนล่วงหน้า สามารถเข้ารับวัคซีนได้ทันทีที่ศูนย์ฉีดกลางบางซื่อ แบบ On site ไม่ต้องลงทะเบียนล่วงหน้า โดยสามารถเดินทางมาได้ทุกวันไม่เว้นวันหยุดราชการ ตั้งแต่เวลา 09.00 น.-18.00 น.ทั้งนี้ย้ำกลุ่มผู้สูงอายุทุกคนที่มาจะได้รับวัคซีนทุกคน เนื่องจากเป็นนโยบายเร่งด่วนที่ต้องฉีดให้กับผู้สูงอายุเพื่อลดอัตราการเสียชีวิต สำหรับศูนย์ฉีดวัคซีนกลางบางซื่อ ได้รับการจัดสรรวัคซีนอย่างต่อเนื่อง โดยจะฉีดเฉลี่ยวันละ 10,000-15,000 คน แบ่งเป็นกลุ่มประชาชนทั่วไป กลุ่มองค์กรและกลุ่มเสี่ยงอื่นๆ กลุ่มละ 5,000 คน โดยขณะนี้ได้เริ่มฉีดในกลุ่มสมาคมภัตตาคาร ร้านอาหาร ไปแล้วกว่า 10,000 คน